Solidariteit pak vals klagtes van rassisme in SAPD - Solidariteit WêreldSolidariteit Wêreld
Tuis › Mediaverklarings › Solidariteit pak vals klagtes van rassisme in SAPD
Solidariteit pak vals klagtes van rassisme in SAPD
Donderdag | 03 Oktober | 2019
Solidariteit het vandag tydens ʼn mediakonferensie bekend gemaak dat hy bewus is van minstens 13 gevalle (Sien Addendum B) waar vals klagtes van rassisme teen wit polisielede gelê is. In die meeste gevalle word valslik beweer dat die polisielede die k-woord gebruik het.
Solidariteit het ook ʼn veldtog bekendgemaak wat ten doel het om rasseboelies binne die SAPD te ontbloot en seker te maak dat hulle die gevolge van hul wangedrag dra en dat daardie gevolge afgedwing word.
Volgens Renate Barnard, sektorkoördineerder van Solidariteit, sien die vakbond al hoe meer gevalle van werknemers binne die SAPD wat ras as ʼn troefkaart probeer gebruik om so ’n kollega uit die organisasie te laat verwyder, dikwels juis omdat daardie kollega hulle verantwoordbaar probeer hou vir wangedrag of poog om hulle te dissiplineer wanneer hulle hul plig versuim het,” voer Barnard aan.
Solidariteit het verder sy kommer uitgespreek oor die interne prosedures wat deur die SAPD in verband met sulke sake gevolg word. Barnard verduidelik: “Die stelsel is tans op so ʼn manier ontwerp dat enige persoon wat van rassisme beskuldig word, bykans onmiddellik met wantroue, verwerping en veragting hanteer word. Dit terwyl daar weinig, indien enige, gevolge is vir diegene wat die hele tyd valse aantygings versprei. Hierdie toedrag van sake kan eenvoudig nie so voortduur nie. Deur die manier waarop die SAPD sulke sake hanteer, moedig hy net verdere verdelende, rassistiese gedrag aan en maak dit so onmoontlik vir werknemers om vreedsaam saam te werk.”
Solidariteit veroordeel ook die klimaat wat tans in die SAPD heers ten sterkste, en stel dit dat Solidariteit dit noodsaaklik ag om aanspreeklikheid en gelyke behandeling af te dwing in gevalle waar die SAPD weier om dit self toe te pas. “Die beweegrede vir ons veldtog het nie net te make met die feit dat ons ʼn onaanvaarbare hoeveelheid vals aantygings van rassisme binne die SAPD waargeneem het nie, maar ook dat die frekwensie waarteen sulke aantygings teenoor ons lede gemaak word, elke jaar toeneem. Tog, ten spyte van die tallose gevalle waar ons ons lede suksesvol verdedig, doen die SAPD niks om sulke aantygings te ontmoedig nie,” het Barnard gemeld.
Barnard voer aan dat al manier hoe hierdie verskynsel beveg kan word, is deur seker te maak dat daar gevolge is vir leuens – veral wanneer leuens verband hou met ernstige aangeleenthede soos rassistiese uitlatings. “Bloot deur so ʼn aantyging teenoor iemand te maak, kan onherroeplike skade vir daardie persoon se loopbaan en persoonlike lewe inhou. Dit behoort as ʼn ernstige misdryf binne die organisasie hanteer te word.”
Die tweeledige doel van die veldtog wat Solidariteit binne die SAPD loods is eerstens om sy lede en ander slagoffers van soortgelyke gedrag aan te moedig om aktief aan die veldtog deel te neem en om hul storie met Solidariteit te deel sodat Solidariteit ʼn volledige verslag oor sulke gevalle kan saamstel. “Die eerste stap is om die omvang van die probleem vas te vang. Die tempo waarteen ons sulke klagtes sien inkom, is reeds onrusbarend. ʼn Mens is dus geweldig bekommerd oor die aantal dergelike sake wat net nooit by ons uitkom nie. ʼn Voorlopige oorsigtelike ondersoek het reeds 13 uiters kommerwekkende sake aan die lig gebring,” verduidelik Barnard.
Die tweede been van Solidariteit se veldtog behels om seker te maak dat reëls konsekwent toegepas word waarvolgens almal – ongeag velkleur – gelyke behandeling voor die reg geniet. Die verslag wat saamgestel gaan word uit die inligting wat hierdie veldtog oplewer, sal aan die Suid-Afrikaanse Menseregtekommissie (MRK) en die SAPD oorhandig word. “Ons is uiters gefrustreerd met die dubbele standaarde wat geld wanneer dit kom by die hantering van rassisme in die SAPD. Wanneer bewerings van rassisme van wit op swart voorkom, word daar oorhaastig en sonder nadere ondersoek opgetree, maar as growwe rassistiese uitsprake (sien Addendum A) deur ʼn swart polisielid gemaak word, word daar gesloer om werk daarvan te maak. Ons het reeds sewe maande gelede ʼn klag by die MRK oor ʼn voorval van walglike haatspraak ingedien, en dit is steeds nie afgehandel nie. Die SAPD as werkgewer het, nadat verskeie klagtes gelê is, sy voete gesleep om teen die betrokke lid op te tree,” het Barnard gesê.
Siphiwe Keneth Mtsweni, ‘n SAPD-beampte, het op sy Facebook-blad die volgende geskryf:
Volg graag die skakel vir die beëdigde verklaring:
Luitenant-kolonel Annemarie Oosthuizen, voormalige MHB-bevelvoerder: Klerksdorp, SAPD Noordwes Provinsie
Poog om dissiplinêre stappe vir wangedrag in te stel teen twee junior lede onder haar bevel toe hulle versuim het om vir diens te rapporteer.
Hierdie twee lede beskuldig haar toe daarvan dat sy die K-woord gebruik het.
Kolonel Oosthuizen is intern verhoor, deur die MRK Gelykheidshof toe geneem en telkens onskuldig bevind.
Geen stappe is gedoen teen die lede wat haar valslik beskuldig het nie.
Luitenant-kolonel Elaine van Zyl, MHB-bevelvoerder: Pretoria-Noord SAPD, Gauteng
Poog om dissiplinêre stappe teen twee ondergeskiktes in te stel.
Hulle dreig haar en sê dat as sy voortgaan, sal hulle van haar “ontslae raak”.
Hierdie lede beskuldig haar daarvan dat sy die K-woord gebruik.
Twee afsonderlike ondersoeke en ʼn verhoor bevind geen bewyse teen Van Zyl nie.
Geen stappe is tot dusver teen die onderoffisiere gedoen nie.
Brigadier Reinette Pieterse, voormalige Stasiebevelvoerder: Pretoria-sentraal, SAPD Gauteng
Sy is tydens ʼn vergadering as ʼn rassis uitgekryt, met lede wat eis dat sy met onmiddellike effek van haar posisie onthef moet word omdat sy eerder by ʼn hondeskool hoort en nie menseverhoudinge het nie.
Die aanklaers het geweier om hul bewerings onder eed te bevestig, en die departementele saak teen Pieterse is teruggetrek.
Sy is wel van haar pos onthef en na ʼn ander standplaas verskuif.
Geen stappe is tot dusver teen die aanklaers gedoen nie.
Brigadier Eddie Enslin, voormalige Groepsbevelvoerder: Mankwenggroep, SAPD Limpopo
Spreek vier ondergeskiktes aan weens wangedrag en versuim om ʼn wettige opdrag na te kom.
Vakbondverteenwoordiger konfronteer Enslin voor die personeel en beweer later dat Enslin hom gewurg het en die K-woord gebruik het.
ʼn Getuie, konstabel Maahlo, ontken die bewerings ten sterkste.
Die aanklaers weerspreek hulself wesenlik tydens Enslin se verhoor en beweer onmoontlikhede.
Brigadier Enslin is skuldig bevind en ontslaan, maar wag op ʼn verhoordatum vir sy saak by die SSSBC vir onbillike afdanking.
Luitenant-kolonel M Drewel, VKB-subseksiehoof: Nelspruit Provinsiale Kommissaris se kantore, SAPD Mpumalanga
Deur ʼn kollega daarvan beskuldig dat sy die K-woord gebruik het weens ʼn meningsverskil oor die lugversorger.
Getuie in die saak se verklaring dui aan dat hy niks gehoor het nie.
Uitslag van twee kriminele sake teen Drewel nog uitstaande.
Kolonel Berdine Janse van Vuuren, Operasionele Reaksiediens, Hoofkantoor
ʼn Ondergeskikte dien ʼn sewende grief teen Janse van Vuuren in en sê dat sy ander mense aanhits om sake teen hom te bring (ondermeer kriminele sake wat deur ander kollegas teen hom gebring is).
Janse van Vuuren rapporteer verskeie voorvalle van teistering en valse beskuldigings aan haar direkte bevelvoerder.
Die ondergeskikte is skuldig bevind aan wangedrag, maar daar is ook gesê dat dit slegs geringe wangedrag was en dat geen remediërende stappe nodig is nie.
Kolonel Willie Naudé: King Shaka Internasionale Lughawe, SAPD KwaZulu-Natal
Naudé begin ʼn ondersoek na beweerde korrupsie en wangedrag by die lughawe.
Hy word deur 56 lede van sy personeel (almal lede van dieselfde vakbond) beskuldig van rassisme en dat hy soos ʼn diktator optree.
Hy ontvang doodsdreigemente en word op sosiale media uitgeskel.
Geen stappe is teen enige persoon gedoen nie.
Luitenant-kolonel Francois De Wet, hoof van Vispol: Hermanus, SAPD Wes-Kaap
Hy rapporteer ondergeskikte skofwerkers se versuim om vir diens op te daag.
Hy word deur die werkers daarvan beskuldig dat hy rassisties is en beweer kolonel De Wet “is stuck in pre-1994”.
Hy dien ʼn klagte in weens die valse aantygings.
Die saak lê tans by die arbeidshof en tot dusver is daar geen stappe teen enige persoon gedoen nie.
Adjudantoffisiere Pieter en Venessa Westenberg: SAPD Berede-eenheid, SAPD Gauteng
Die egpaar Westenberg is albei as deel van ʼn groepgrief oor rassisme en die gebruik van die K-woord beskuldig.
Konstabel Sitela verduidelik in haar beëdigde verklaring dat junior lede deur ʼn sersant geïntimideer is om valse bewerings te maak.
Ten spyte van hierdie optrede asook openbare rassistiese uitlatings ten aanskoue van junior personeellede, is daar steeds geen stappe teen die sersant gedoen nie.
Kaptein Anelda Badenhorst, hoof van MHB, Honde-eenheid: Benoni, SAPD Gauteng
Drie lede van Benoni se Honde-eenheid is deur ʼn klaer as verdagtes in ʼn saak van gewapende roof en ontvoering geïdentifiseer.
Badenhorst word aangestel om die dissiplinêre kennisgewings aan die onderskeie lede te beteken.
Een lid weier om die dokument by Badenhorst te ontvang en beskuldig haar daarvan dat sy ʼn rassis is. Hy dreig ook om haar liggaamlike leed aan te doen.
Geen stappe is teen die lid gedoen nie en hy is steeds in die Honde-eenheid werksaam.
Kaptein Johanna Jonker: Orkney, SAPD Noordwes
Jonker dien ʼn grief teen een van haar ondergeskiktes in weens sy weiering om gehoor te gee aan ʼn wettige opdrag.
Die personeellid spreek sy woede op Facebook daardie aand uit, skryf onder andere “F***ing White People” en spreek sy misnoeë uit oor die feit dat hy saam met en onder wit mense werk.
Na ʼn aanvanklike skuldigbevinding en ontslag word die vonnis teen die lid teruggetrek en word hy in sy pos herstel.
Geen rekord van enige dissiplinêre sanksies verskyn op die lid se gedragstaat nie.
Kaptein James Henrico: SAPD Hofdienste, Hooggeregshof Pretoria, SAPD Gauteng
Henrico spreek ʼn ondergeskikte aan omdat dié se SAPD-ID-kaart verval het.
Die ondergeskikte beskuldig Henrico van rassisme en dat hy die k-woord gebruik het.
Henrico is na ʼn departementele verhoor onskuldig bevind.
Geen stappe is gedoen teen die personeellid wat hom valslik beskuldig het nie.
Adjudantoffisier MJA Mostert: hoof van Vispol, SAPD Kleinmond, SAPD Wes-Kaap
Mostert word aangestel as ʼn ondersoekbeampte in ʼn departementele verhoor teen twee lede onder sy bevel. Die klagte hou verband met ernstige wangedrag en korrupsie.
Mostert bevind tydens sy ondersoek dat daar inderdaad ʼn prima facie-saak teen die lede is.
Die twee lede maak ʼn kriminele saak van aanranding en crimen injuria teen Mostert oop en beweer dat hy die K-woord gebruik het.
Mostert is onskuldig bevind en geen stappe is teen die twee lede tot dusver gedoen nie.